《鹿鸣燕礼成贻解元诸友并呈通判寺簿兄及众同官五首 其五》
宋代·罗愿

士有未就驾，郡守身劝之。君观汉诏中，有此勤恳词。

由来贤俊人，出处每委蛇。譬彼未嫁女，深闺秀容姿。

施衿有所适，婉娈终自持。汉俗尚如此，前世当可知。

勉哉策名者，不但好爵縻。君臣有明义，行矣方自兹。

惟当秉高节，长副此心期。

作者简介：罗愿 (1136～1184) 字端良，号存斋，徽州歙县呈坎人。汝楫子。荫补承务郎。宋乾道二年(1166)进士 ，历任鄱阳知县、赣州通判、鄂州知事，人称罗鄂州。精博物之学，长于考证。文章精炼醇 雅，有秦汉古文之风。所撰《新安志》10卷，体例完备，章法严密，舍取并合随主旨而定， 尤详物产。提出编纂方志要注重民生，为后世学者重视。著有《尔雅翼》20卷、《鄂州小集 》7卷。